Gedagte vir die dag: Die Herder en sy skapeFoto: carbonchurch.com Ek is die Goeie Herder. Ek ken my skape en hulle herken My, net soos die Vader My ken en Ek ook die Vader ken. En Ek gee my lewe vir die skape. (Johannes 10:14, 15) Die verwysing na die herder en sy skape is een van die gesogte beelde wat in die Bybel gebruik word. Dis ŉ beeld wat aan die landbou van daardie tyd ontleen is en wat elke hoorder baie goed sou verstaan. In die Ou Testament is Psalm 23 seker die bekendste en gewildste Herderpsalm. Dis ŉ psalm wat geborgenheid en versorging uitstraal. Dit sê vir ons God is goed, Hy sien met die grootste sorg om na sy kudde. Wanneer Jesus in Johannes 10 by die herderbeeld aansluit, brei Hy dit noemenswaardig verder uit. Die Herder word self die deur van die skaapkraal om die skape teen rowers en ondiere te beskerm. Die Herder loop vooruit en die skape ken sy stem en volg Hom. Die Herder en die skape ken mekaar soos die Seun en die Vader mekaar ken. Dit gaan oor ŉ intieme verbintenis. Dan kom die heel belangrikste toevoeging: Die Herder lê sy lewe af vir sy skape. Meer as dit kan die Herder nie doen nie. Meer as dit kon die drie-enige God nie doen nie. Dít het Jesus vir ons gedoen.